Kjøttmeis ville fly Widerøe
Fuglen tenkte nok det var tid for pre-boarding da den så sitt snitt til å smette inn gjennom flydøren før de øvrige passasjerene på rute WF 162 ved 06.30-tiden. Trolig uvitende om at flyet skulle til Sogndal, satte kjøttmeisen seg ned på seteryggen og betraktet kabinansatte Tone Helen Klevan Paulsen, som sjekket nødutstyret og begynte å klargjøre Dash 8-100-maskinen for boarding.Klevan Paulsen sperret øynene opp da hun fikk øye på den eksotiske tidlig-ankomne passasjeren. - Fuglen fløy rundt i kabinen da de første passasjerene begynte å ankomme - og kapteinen måtte komme for å berolige et par av dem, forteller Klevan Paulsen til VG Nett.Etter en kort rådslagning med sine to kolleger i cockpit, ble det klart at besetningen ikke kunne se gjennom fingrene med gratispassasjerens tilstedeværelse. Vennen fra matbrettet måtte anbringes på et tryggere sted - selv om kvikksølvet ute viste ned mot 15 minus på morgenkvisten. Fuglen sa ikke et pip da folk fra Widerøes tekniske stab ba den flytte seg. Etter spede forsøk på overtalelse ble den bevingede blindpassasjer anbrakt i et teppe, og deretter sluppet fri ute på Gardermoen-asfalten.På natten står Widerøes morgenfly inne i en hangar. Etter det VG Nett får opplyst ble Sogndal-maskinen rullet fram til enden av innenrikspiren på Gardermoen på morgenkvisten, for å bli klargjort til vestlandsavgangen 06.30. Det var mens flydøren sto på gløtt, at kjøttmeisen så sitt snitt til å søke inn i varmen. Men noen tur over fjellet til Vestlandet ble det altså ikke på småkaren i dag.Det er forøvrig ikke første gang en kjøttmeis rammer Widerøe med en noe anerledes birdstrike: I 2010 tok en kjøttmeis plass oppe på instrumentpanelet inne i cockpit - trolig lei av å fly for egen maskin - under en mellomlanding på Flesland lufthavn ved Bergen. - Det er hyggelig at selv fugler vil fly med oss, var kaptein Yngve Rossings kommentar til VG den gang. Men også i 2010 måtte blindpassasjeren vises på dør før flyet kunne lette.Hos Norsk ornitologisk forening får VG opplyst at kjøttmeisene er disponert for trekk. Noen drar sørover, mens andre blir i Norge om vinteren. Og noen er åpenbart i villrede om hvor de skal dra. Men hvorfor de alltid velger seg Widerøe, må bli en sak for forskningen.
Kanskje den hadde tenkt seg til varmere strøk, kjøttmeisen som tok plass på sete 2A hos Widerøe på Gardermoen i morges.